Cell C hof toe oor banierFoto: Twitter Die aansoek sal in die hooggeregshof in Johannesburg gebring word teen die WorldWear-winkelsentrum op die hoek van Beyers Nauderylaan en Wilsonstraat in Fairland. “Die kliënt en WorldWear-winkelsentrum se bestuur het Donderdagaand briewe gekry waarin daar geëis is dat die banier verwyder word,” het Karin Fourie, woordvoerder van Cell C, gesê. “Ons eis is deur die kliënt en die sentrum se bestuur geïgnoreer en Cell C het besluit om ŉ dringende aansoek te bring om die banier te laat verwyder.” Maroela Media het Vrydag berig oor die banier wat lui: “Die mees nuttelose diensverskaffer in SA – Cell C Sandton City. Cell C se Riaan van Rooyen, ‘franchisebestuurder’ 084-XXX-XXXX sê sy naamlose ‘uitvoerende hoof’ weier om die kliënt by te staan!!”. Cell C het Vrydag in ŉ e-pos aan Maroela Media gesê hulle kan bevestig dat daar ŉ dispuut is met die kliënt wat verantwoordelik is vir die banier en dat hulle poog om die saak op te los.